題歐陽炳文真止亭
作者：劉才邵
朝代：宋

paragraphs: 前浪與後浪，推引不自休。
誰知橋下水，終古何曾流。
喧寂兩俱遣，已自非良謀。
避喧趨寂者，豈免一處收。
吾人識真際，不向中邉求。
聊復起小亭，對此竹檜幽。
雲煙互明滅，草木自春秋。
諸法如露電，乾坤一浮漚。
試看究竟處，還有起滅不。
想當隱几時，蕭然任天遊。
不同習枯禅，兀兀守一丘。